钦定古今图书集成/理学汇编/学行典/第245卷 > 张铨
## 钦定古今图书集成/理学汇编/学行典/第245卷 > 张铨

按《良乡县志》：“张铨，石羊里人。轻财仗义，仪貌甚伟，尝
为人排患难，助婚葬，无德色。万历间岁饥，辇粟百馀
石入邑庾赈贷。庚辰大祲，流莩相望，又捐粟百石，助
有司作糜，仍于本乡散糜。八阅月，每日再飧，赖以存
活者不可胜计。遣人收遗骸，作大圹数处埋之。后连
岁被兵，捐粮一百石及牛酒犒守者，凡百馀日，费不”
赀数有奇，阸皆天幸得脱。尝遇乱兵，夹道弗之见，值
盗，勒马向之，百方不前，乃免。又山行失足，临万仞谿，
适一石横出，应手挽之，国人皆以为厚德所致也。监
司郡邑，交旌其门，义声迄今，令人景慕无已。